የአፍሪካ ልማት ባንክ ለኢትዮ-ጅቡቲ የመንገድ ፕሮጀክት የ98 ሚሊዮን ዶላር ፈንድ አፀደቀ
የአፍሪካ ልማት ባንክ ኢትዮጵያን ከጎረቤት ሀገር ጅቡቲ ጋር ለሚያገናኘውና በአዲስ መልክ ለሚሰራው የመንገድ ትራንስፖርት ኮሪደር ፕሮጀክት የሚውል የ98 ሚሊዮን ዶላር ፈንድ በትላንትናው ዕለት ማፅደቁን አስታውቋል።የድጋፍ ስምምነቱን በኢትዮጵያ መንግሥት በኩል የገንዘብ ሚኒስትሩ አቶ አህመድ ሺዴ እና በአፍሪካ ልማት ባንክ የኢትዮጵያ ተጠሪ አብዱል ካማራ ተፈራርመዋል።ፕሮጀክቱ በአጠቃላይ የ255 ሚሊዮን ዶላር ወጪን የሚጠይቅ ነው ። 98 ሚሊዮን ዶላሩ የአፍሪካ ልማት ባንክ ለኢትዮጵያ መንግሥት የሚሰጠው ድጎማ ሲሆን ፣5.3 ሚሊዮን ዶላሩ ባንኩ ለጅቡቲ መንግሥት በሚሰጠው ድጎማ ለመንገዱ ፕሮጀክት የሚውል ነው። የመንገዱ ቀሪ 151 ሚሊዮን ዶላር ወጪ ደግሞ የኢትዮጵያ መንግሥት በሚያደርገው አስተዋፅኦ የሚሸፈን ይሆናል።ፕሮጀክቱ ከአዳማ እስከ አዋሽ የሚዘረጋውን የ126 ኪ.ሜ መንገድ ያቀፈ ሲሆን ከዚህም ውስጥ 60 ኪ.ሜ ርዝመት ያለው ባለ አራት መስመር የፍጥነት መንገድ ግንባታ የያዘ ነው።የመንገድ ፕሮጀክቱ ስራ በቀጣይ ዓመት ይጀመራል።ፕሮጀክቱ የትራንስፖርት ወጪን በእጅጉ በመቀነስ ንግድን እንደሚያጠናክር እና የሁለቱን ሀገሮች የኢኮኖሚ ዕድገት እንደሚያሳላጥ ባንኩ በመግለጫው አትቷል።(ምንጭ፦የአፍሪካ ልማት ባንክ)